Uno Kaupmees

Uno Kaupmees (17. jaanuar 1950 Kolga – 2. aprill 2024) oli eesti laulja ja raadiodiktor. Uno Kaupmees lõpetas Aegviidu põhikooli ja Kehra keskkooli. Alates 1968. aastast õppis ta kaks kursust Tartu Riiklikus Ülikoolis geoloogiat, seejärel tegi läbi kohustusliku sõjaväeteenistuse. 1973. aastal õppis ENSV Riikliku Filharmoonia estraadistuudios. 1973. aasta alguses läbis ta Eesti Raadio diktorite konkursi ning sama aasta kevadel alustas tööd diktori-praktikandina. 1974. aastast õppis ta Tallinna Pedagoogilises Instituudis kultuurharidust, sest diktor pidi olema kõrgharidusega. Kaupmees töötas Eesti Raadios diktori-saatejuhina 22 aastat. Lisaks luges ta Eesti Televisioonis dokumentaalfilmidele kaadritaguseid tekste ja aitas teha "Reklaamiklubi" saateid. Hiljem töötas Kaupmees kümmekond aastat turundusvaldkonnas: reklaamijuhina Love Raadios, copywriter'ina Brand Sellersis ja kolmemehe-reklaamifirmas Umberto. Eesti Pimedate Ühingu tellimusel on ta sisse lugenud ka heliraamatuid. Aastatel 1976–1985 oli Kaupmees ansambli Krõll vokaalsolist. Ansambel viljeles enda sõnul peamiselt pehmet ehk mahedat kantrit (country rock, country blues jms). Pärast Krõlli-aega käis Uno Kaupmees aastaid lauljana esinemas üksi, saates end ise kitarril. Seejärel võttis ta kampa süntesaatorimees Leo Kikase. 2000. aastast laulis Kaupmees ansamblites Mati Nuude Bänd ja Special Fe. 2004. aastal moodustas ta koos Rein Kaasiku ja Arvi Uusiga ansambli Lustgast, kellega esineti peale Eesti ka Soomes, Rootsis, Saksamaal, Valgevenes ja Venemaal Moskvas. 2002. aastal pälvis ta albumi "Igavesti noor" eest Eesti popmuusika parima meesartisti aastaauhinna – Kuldse Plaadi. Uno Kaupmees oli hääleliigilt bariton. Tema repertuaari kuulus rohkesti lüürilisi laule, sealhulgas romansse ja ballaade. Laulja firmamärgiks oli Russell (Red) Steagalli kantrivalss "Ärge unustage valssi" (originaalpealkiri "Bring Back The Waltzes", eestikeelsete sõnade autor Uno Kaupmees), millega ta paljude aastate jooksul oma kontserte alustas. Kaupmehe esitatud lauludest on eriti populaarsed olnud ka "Lucille", "Üks kummaline unenägu", "Julge sõber", "Koduigatsus" jt. Paljudele kaverdatud lauludele kirjutas ta ise eestikeelsed sõnad. Albumitel on ilmunud ka tosinkond Uno Kaupmehe enda kirjutatud laulu, näiteks "Üks kummaline unenägu", "Vaba mees", "Peo-Leo", "Elu on selline", "Kas on lõpp me lool", "Vana koer ja kummipuu" jt. 1997 Krõll (1976–1984) "Ärge unustage valssi" MC 2000 "Tormab aeg..." CD, MC, saadab Leo Kikas 2001 "Kutse tantsule nr 18: Igavesti noor" CD, MC, TopTen 2005 Lustgast – "Tormab aeg" TopTen 2007 Lustgast – "Vaba mees" TopTen 2017 "45 parimat lugu", Hitivabrik, 2×CD, Comp Jaanus Kulli. Uno Kaupmees: Arstid on teinud imet ... ohtuleht.ee, 02.04.2024. Kui te iial ei unusta valssi... ohtuleht.ee, 02.04.2024. Verni Leivak. Inimesed tulid vaatama, kas ma ikka elan veel... Õhtuleht.ee, 01.11.2000. Heliraamatud Uno Kaupmehe esituses Eesti Pimedate Raamatukogu kodulehel. Vaadatud 02.05.2024. Keskööprogramm. Oi, aegu ammuseid... Ansambel Krõll ERR Arhiiv. 30.10.1999. Kuldne Plaat 2002 Eesti Popmuusika Aastaauhindade kodulehel. Vaadatud 02.05.2024. Meie seast lahkus laulja ja diktor Uno Kaupmees Sky.ee / Retro FM, 03.04.2024. Uno Kaupmehe heliloomingut e-kataloogis ESTER. Vaadatud 02.05.2024. Jüri Paet. "Tulge kõik nüüd, et tantsida valssi" . Elukiri, nr 8/2007 "Päevatee" suvekülaline. Uno Kaupmees. ERR-i audioarhiiv, 2. juuli 2011 Laulev raadiodiktor Uno Kaupmees meenutab tööaastaid Eesti Raadios. ETV saates "Prillitoos", ERR Arhiiv, 18. detsember 2016 Uno Kaupmees ja ansambel Lustgast. ETV saates "Hommik Anuga"., ERR Arhiiv, 3. detsember 2017 "Uno Kaupmees: kolhoosi- ja pulmapeod rikkusid mu tervise". ERR Menu, 8. detsember 2017 "Südamestimulaatoriga elav Uno Kaupmees: lämbumistunne kadus, aga kõrtsides enam ei laula". Postimees/Tervis, 23. oktoober 2019 Haud Tallinna Pärnamäe kalmistul